10. การควบคุมภายใน

ในการประชุมคณะกรรมการบริษัท ครั้งที่ 195 เมื่อวันที่ 28 กุมภาพันธ์ 2556
โดยมีคณะกรรมการตรวจสอบเข้าร่วมประชุมด้วยได้พิจารณารายงานคณะกรรมการตรวจสอบ
และซักถามข้อมูลจากคณะฝ่ายจัดการ
แล้วสรุปได้ว่าคณะกรรมการบริษัทไม่มีความเห็นที่ต่างไปจากรายงานคณะกรรมการตรวจสอบที่เสนอมา

รายงานคณะกรรมการตรวจสอบปี 2555

คณะกรรมการตรวจสอบ บริษัท ซิงเกอร์ประเทศไทย จำกัด (มหาชน)
ประกอบด้วยกรรมการอิสระที่มีคุณสมบัติตามที่ตลาดหลักทรัพย์แห่งประเทศไทยกำหนดจำนวน 3 ท่าน
และเลขานุการคณะกรรมการตรวจสอบ 1 ท่าน ดังนี้

  1. นายอุดม ชาติยานนท์ ประธานคณะกรรมการตรวจสอบ

  2. นายคริสโตเฟอร์ จอห์น คิง กรรมการตรวจสอบ

  3. นายพิพิธ พิชัยศรทัต กรรมการตรวจสอบ

  4. นายไพฑูรย์ ศุกร์คณาภรณ์ (รักษาการ) เลขานุการคณะกรรมการตรวจสอบ

คณะกรรมการตรวจสอบได้ปฏิบัติงานตามหน้าที่และความรับผิดชอบตามที่ได้กำหนดไว้ในกฎบัตรของคณะกรรมการตรวจสอบและตามที่ได้รับมอบหมายจากคณะกรรมการบริษัท
สำหรับการกำกับดูแลงบการเงินรวมของบริษัทให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ
สอบทานให้บริษัทมีรายงานทางการเงินอย่างถูกต้องและเพียงพอ และได้จัดให้มีระบบการควบคุม
และตรวจสอบภายในที่เหมาะสม และมีประสิทธิภาพ มีการปฏิบัติตามกฎหมายว่าด้วยหลักทรัพย์
และตลาดหลักทรัพย์มีการเปิดเผยข้อมูลอย่างเพียงพอ
ให้ความเห็นในการคัดเลือกและเสนอแต่งตั้งผู้สอบบัญชีของบริษัท
ให้บริษัทจัดทำรายงานรายการที่เกี่ยวโยงกันเพื่อรายงานในการประชุมคณะกรรมการบริษัททุกไตรมาส
รวมทั้งหน้าที่อื่นๆ ตามที่คณะกรรมการบริษัทมอบหมาย
โดยคณะกรรมการตรวจสอบได้ปฏิบัติงานอย่างมีอิสระและไม่มีข้อจำกัดในการได้รับข้อมูล
พร้อมมุ่งเน้นให้บริษัทมีการดำเนินงานตามหลักการกำกับดูแลกิจการที่ดี
อันได้แก่การปฏิบัติงานตามหน้าที่ที่ได้รับมอบหมาย มีความโปร่งใสยุติธรรม เชื่อถือได้
สามารถตรวจสอบได้ ตลอดจนมีระบบการถ่วงดุลอำนาจ อันนำไปสู่ประโยชน์สูงสุด
ไม่เพียงแต่สำหรับผู้ถือหุ้น แต่ยังรวมถึงพนักงาน และผู้ที่มีส่วนเกี่ยวข้องอื่นๆ

ในปี 2555 คณะกรรมการตรวจสอบได้เข้าร่วมประชุมกับผู้ตรวจสอบภายใน
ผู้ตรวจสอบบัญชีภายนอกจาก บริษัท เคพีเอ็มจี ภูมิไชย สอบบัญชี จำกัด
พร้อมทั้งเชิญฝ่ายบริหารเข้าร่วมประชุมตามวาระอันควร รวม ทั้งหมด 4 ครั้ง
อีกทั้งยังให้มีการประชุมร่วมกับผู้ตรวจสอบบัญชีภายนอกโดยไม่มีฝ่ายบริหารเข้าร่วมประชุมด้วย
เพื่อสอบทานรายงานทางการเงิน แลกเปลี่ยนข้อคิดเห็น
และให้ข้อเสนอแนะที่เป็นประโยชน์ทั้งในด้านการวิเคราะห์ถึงที่มาของข้อมูลในงบการเงินรายไตรมาสและงบการเงินประจำปี
2555 อย่างเป็นอิสระ
เพื่อให้รายงานทางการเงินได้จัดทำอย่างถูกต้องตามหลักการบัญชีที่รับรองโดยทั่วไป
มีการเปิดเผยข้อมูลอย่างเพียงพอ และมิได้มีการปฏิบัติใดๆ
อันเป็นการขัดแย้งกับข้อบัญญัติของกฎหมายพร้อมทั้งได้มีการรายงานผลการประชุมของคณะกรรมการตรวจสอบต่อคณะกรรมการบริษัททราบทุกครั้งที่มีการประชุม
ซึ่งสามารถสรุปเป็นประเด็นสำคัญ ๆ ได้ดังต่อไปนี้

-   สอบทานงบการเงินรายไตรมาส
    และงบการเงินประจำปีก่อนที่จะนำเสนอให้คณะกรรมการบริษัท

  พิจารณา

-   สอบทานรายงานผลการตรวจสอบของฝ่ายตรวจสอบภายใน
    และประเมินความเพียงพอของระบบการควบคุมภายในกับสภาพธุรกิจ

-   ติดตามมาตรฐานการบัญชี และมาตรฐานการรายงานทางการเงินสากลที่จะนำมาใช้กับบริษัท
    พร้อมผลกระทบที่อาจจะเกิดขึ้นกับงบการเงินของบริษัท อันได้แก่
    มาตรฐานการบัญชีที่เกี่ยวกับเรื่องที่ดิน อาคาร และเรื่องภาษีเงินได้รอตัดบัญชี

-   ติดตามผลความคืบหน้า และให้คำแนะนำเกี่ยวกับโครงการปรับปรุงระบบสารสนเทศของบริษัท

  (IFS PROJECT)

-   ติดตามผลการปฏิบัติงานของฝ่ายตรวจสอบภายใน พร้อมทั้งให้คำแนะนำเพื่อนำไปพัฒนา

-   ให้คำแนะนำเกี่ยวกับระบบควบคุมสินเชื่อ ศูนย์อนุมัติสินเชื่อ ระบบการตรวจสอบบัญชีลูกค้า
    และโปรแกรมติดตามลูกค้า

-   ติดตามตัวชี้วัดจากผลของการบริหารสินเชื่อจากผู้อำนวยการฝ่ายสินเชื่อพร้อมทั้งให้ข้อเสนอแนะ

-   พิจารณาแผนการตรวจสอบของฝ่ายตรวจสอบภายในประจำปี 2556 พร้อมทั้งให้ข้อเสนอแนะ

-   พิจารณาและให้ความเห็นในการออกหุ้นกู้ชนิดไม่มีหลักประกันมูลค่า 750 ล้านบาท
    เพื่อนำมาใช้ในการคืนหนี้เงินกู้ ตามสัญญาขยายระยะเวลาการชำระหนี้
    อันทำให้บริษัทสามารถประหยัดค่าใช้จ่ายดอกเบี้ยได้ถึง 33.49 ล้านบาท
    พร้อมทั้งทำให้เกิดสภาพคล่องในการจัดหาเงินเพื่อนำมาใช้ในการดำเนินงานของบริษัท

-   พิจารณาและให้ความเห็นในการจัดตั้ง บริษัท ซิงเกอร์ ลีสซิ่ง (ประเทศไทย) จำกัด
    พร้อมให้มีการโอนธุรกิจเช่าซื้อสินค้าของบมจ. ซิงเกอร์ประเทศไทย ให้แก่บริษัท ซิงเกอร์
    ลีสซิ่ง (ประเทศไทย) จำกัด เพื่อให้เป็นไปตามกฏหมาย และข้อกำหนดของตลาดหลักทรัพย์
    ทั้งนี้เพื่อให้มั่นใจว่ารายการดังกล่าวสมเหตุสมผล และเป็นประโยชน์ต่อบริษัท โดยมี บมจ.
    ซิงเกอร์ประเทศไทย เป็นผู้ถือหุ้นรายใหญ่

-   พิจารณารายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้เป็นไปตามกฏหมาย

  และข้อกำหนดของตลาดหลักทรัพย์ทั้งนี้เพื่อให้มั่นใจว่ารายการดังกล่าวสมเหตุสมผล และเป็น
  ประโยชน์ต่อบริษัท

คณะกรรมการตรวจสอบมีความเห็นสอดคล้องกับผู้สอบบัญชีว่างบการเงิน
และการเปิดเผยข้อมูลทางการเงินของบริษัทเพียงพอ และถูกต้องตามที่ควร
รวมทั้งเป็นไปตามมาตรฐานการบัญชีที่รับรองทั่วไป
และมีความเห็นว่าบริษัทมีระบบการควบคุมภายในที่เหมาะสม
ไม่พบข้อบกพร่องเกี่ยวกับระบบการควบคุมภายในที่เป็นสาระสำคัญพร้อมได้มีการปฏิบัติตามกฎหมาย
ระเบียบ และข้อกำหนดของหน่วยงานกำกับดูแลที่เกี่ยวข้องอย่างเหมาะสม

สำหรับรอบปีบัญชี 2556 คณะกรรมการตรวจสอบได้เสนอต่อคณะกรรมการบริษัท
ให้เสนอต่อที่ประชุมผู้ถือหุ้นให้แต่งตั้งนางวิไล บูรณกิตติโสภณ และ/หรือผู้สอบบัญชีท่านอื่น แห่ง บริษัท
เคพีเอ็มจี ภูมิไชย จำกัด เป็นผู้สอบบัญชีของบริษัท

นอกจากนี้คณะกรรมการตรวจสอบยังได้มีการเน้นการกำกับดูแลกิจการ
เพื่อให้ระบบการควบคุมภายในมีการปรับปรุงอย่างต่อเนื่อง และมีการประเมินการควบคุมภายใน
ซึ่งมีรายละเอียดดังนี้

1.  องค์กรและสภาพแวดล้อม

บริษัทมีการจัดโครงสร้างองค์กรที่เอื้อต่อการบริหารงานอย่างมีประสิทธิภาพของฝ่ายบริหาร
และการปฏิบัติงานของพนักงาน โดยมีการกำหนดเป้าหมายในการทำงานอย่างชัดเจน
และสามารถวัดผลได้ มีการตั้งเป้าหมายงานที่เหมาะสม
และคำนึงถึงความเป็นไปได้ของเป้าหมายที่วางไว้ ข้อกำหนดเกี่ยวกับจริยธรรมธุรกิจ
และระเบียบปฏิบัติสำหรับฝ่ายบริหาร และพนักงานในเรื่องความขัดแย้งของผลประโยชน์กับกิจการ
นโยบาย และระเบียบวิธีการปฏิบัติงานในธุรกรรมด้านการเงิน การจัดซื้อ
และการบริหารทั่วไปที่รัดกุมและเหมาะสม นอกจากนี้ยังมีการกำหนดนโยบาย
และแผนการปฏิบัติงานที่คำนึงถึงความเป็นธรรมต่อลูกค้าเพื่อประโยชน์ของบริษัทในระยะยาวอีกด้วย

2.  การบริหารความเสี่ยง

บริษัทได้มีการประเมินปัจจัยความเสี่ยงทั้งภายนอก
และภายในที่อาจมีผลกระทบต่อการดำเนินธุรกิจของบริษัท
โดยมีการวิเคราะห์โอกาสและผลประโยชน์ที่อาจเกิดขึ้น
มีการติดตามสถานการณ์ต่างๆอย่างต่อเนื่องและสม่ำเสมอ เพื่อที่จะกำหนดมาตรการและกลยุทธ์ต่างๆ
เพื่อให้ผู้บริหาร และพนักงานทุกท่านรับทราบ และปฏิบัติตาม
เพื่อลดความเสี่ยงให้อยู่ในระดับที่เหมาะสม
ทั้งนี้บริษัทยังได้มีมาตรการควบคุมความเสี่ยงด้านสินเชื่อโดยมีศูนย์อนุมัติเครดิตก่อนขายสินค้า
เพื่อป้องกันความเสี่ยงที่อาจเกิดจากลูกค้าที่มีคุณภาพไม่ดี
และมีการตรวจสอบบัญชีลูกค้าอย่างสม่ำเสมอ ส่งผลให้บัญชีลูกหนี้ของบริษัทมีคุณภาพดี

3.  การควบคุมการปฏิบัติงานของฝ่ายบริหาร

บริษัทมีการกำหนดอำนาจหน้าที่ และวงเงินอนุมัติของฝ่ายบริหารแต่ละระดับไว้อย่างชัดเจน
และเหมาะสม มีการแบ่งแยกหน้าที่ความรับผิดชอบในเรื่องการอนุมัติ การบันทึกรายการบัญชี
และข้อมูลสารสนเทศ การดูแลจัดเก็บทรัพย์สิน รวมทั้งมีมาตรการที่รัดกุมในการทำธุรกรรมต่าง ๆ
กับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้องกับบุคคลดังกล่าว
เพื่อป้องกันการเกิดความขัดแย้งทางผลประโยชน์ และทำให้เกิดความโปร่งใสในการทำงาน
โดยคำนึงถึงผลประโยชน์ของบริษัทเป็นสำคัญ

4.  ระบบสารสนเทศและการสื่อสารข้อมูล

บริษัทให้ความสำคัญต่อระบบสารสนเทศ และการสื่อสารข้อมูล
เพื่อให้ข้อมูลที่สื่อสารออกไปเป็นข้อมูลที่มีคุณภาพ และเพียงพอต่อการตัดสินใจของคณะกรรมการ
คณะผู้บริหาร ผู้ถือหุ้น ผู้ลงทุน และผู้ที่เกี่ยวข้องในการพิจารณาเรื่องต่างๆ
นอกจากนี้บริษัทยังได้ใช้นโยบายการบัญชีตามหลักการบัญชีที่รับรองทั่วไป และเหมาะสมกับธุรกิจ
มีการจัดเก็บเอกสารประกอบการบันทึกบัญชี และบัญชีต่างๆอย่างเหมาะสม และสามารถตรวจสอบได้
มีการจัดทำหนังสือเชิญประชุมพร้อมเอกสารประกอบการประชุม
รวมทั้งรายงานการประชุมคณะกรรมการ รายงานการประชุมผู้ถือหุ้น เสนอต่อคณะกรรมการบริษัท
และผู้ถือหุ้น แล้วแต่กรณีให้พิจารณาก่อนการประชุมภายในระยะเวลาที่เหมาะสม
และตามที่กฎหมายกำหนด นอกจากนี้ บริษัทยังได้ประชาสัมพันธ์ข่าวสารของบริษัทให้กับบุคคลภายนอก
และพนักงานภายในบริษัททราบผ่านทางช่องทางต่างๆ เช่น ทางสื่อสิ่งพิมพ์ เป็นต้น
เพื่อให้ทราบถึงการทำงานของบริษัทอย่างชัดเจนด้วย

5.  ระบบการติดตาม

    คณะกรรมการมีการติดตามผลการดำเนินงานของฝ่ายบริหารว่าเป็นไปตามเป้าหมายทางธุรกิจที่กำหนดไว้หรือไม่
    และจัดให้มีการตรวจสอบระบบการปฏิบัติงาน ระบบการควบคุมภายในว่ามีความเหมาะสม
    และปฏิบัติอย่างสม่ำเสมอหรือไม่ โดยผ่านหน่วยงานตรวจสอบภายใน
    ซึ่งจะรายงานผลการตรวจสอบต่อคณะกรรมการตรวจสอบและคณะกรรมการบริษัท
    เพื่อพิจารณาแก้ไขข้อบกพร่องที่เกิดขึ้น และรายงานผลการแก้ไขภายในระยะเวลาอันควร
    และฝ่ายบริหารจะต้องรายงานต่อคณะกรรมการบริษัททันทีในกรณีที่เกิดเหตุการณ์ทุจริตขึ้น
    การปฏิบัติที่ฝ่าฝืนกฎหมาย และการกระทำผิดที่อาจมีผลกระทบต่อชื่อเสียง
    และฐานะการเงินของบริษัท